Prim-vicepreședintele PNL, Rareș Bogdan, a declarat că liberalii români au negociat pentru rezoluția Congresului PPE de la București o mențiune expresă în favoarea aderării complete a României în Schengen.
"Am reușit să negociem introducerea, în cadrul rezoluției, a unui paragraf special pentru integrarea deplină României și a Bulgariei la Spațiul Schengen. După intrarea în Schengen cu spațiul aerian, așteptăm o aderare deplină", a spus europarlamentarul PNL Rareș Bogdan.
El a adăugat că liberalii români vor urmări cu atenție atitudinea popularilor austrieci aflați la București, care vor trebui și ei să se exprime cu privire la documentele supuse votului congresului Partidului Popular European.
Nehammer încearcă să pună piedici
Surse politice afirmă că oamenii cancelarului austriac Karl Nehammer încearcă că împiedice adoptarea unei rezoluții explicite pe Schengen în favoarea României și Bulgariei, căutând să lege această temă de subiectul energiei nucleare în Uniunea Europeană, în speranța că nu se va întruni consensul și astfel va pica întreaga rezoluție.
Președintele PNL, Nicolae Ciucă, declarase luni, în avanpremiera Congresului PPE, că "abia așteaptă" să vadă cum se vor poziționa reprezentanții Austriei vizavi de documentul final al congresului.
De la începutul anului, România face presiuni politice constante pentru ca Austria să accepte integrarea deplină a țării noastre în Schengen, după ce a fost cu greu de acord ca să permită aderarea parțială, cu spațiul aerian și maritim. Această aderare parțială a fost decisă în decembrie și va intra în vigoare la sfârșitul acestei luni, pe 31 martie.